ଭୁବନେଶ୍ୱର, ଏପ୍ରିଲ ୧୮ (ଲୋକାଲ ୱାୟାର) : ଭୁବନେଶ୍ୱରରେ ବ୍ୟାପକ କୋଭିଡ-୧୯ ନମୁନା ପରୀକ୍ଷା କରିବା ପାଇଁ ଭୁବନେଶ୍ୱର ମହାନଗର ନିଗମ (ବିଏମସି) ଶନିବାର ୩ଟି ଜୋନ୍ ଲାଗି ୧୩ଟି ଟିମ୍ ଗଠନ କରିଥିବା ଜଣେ ଅଧିକାରୀ କହିଛନ୍ତି।
ଟିମରେ ଜଣେ ଡାକ୍ତରଙ୍କ ସହ ଶିକ୍ଷକ, ପୁଲିସ୍ ଓ ପରିମଳ କର୍ମଚାରୀ ସାମିଲ ହୋଇଛନ୍ତି । ଡାକ୍ତରଙ୍କୁ ଟିମ୍ ପରିଚାଳନାର ଦାୟିତ୍ୱ ଦିଆଯାଇଛି ।
୧୩ଟି ଟିମ୍ ୨ଟି ସିଫ୍ଟରେ ସାମ୍ପଲ ସଂଗ୍ରହ କରିବେ। ଗୋଟିଏ ସିଫ୍ଟ ସକାଳ ୮ଟାରୁ ଦିନ ୧୧ଟା ଯାଏଁ ଏବଂ ଦ୍ୱିତୀୟ ସିଫ୍ଟ ଅପରାହ୍ନ ୪ଟାରୁ ସନ୍ଧ୍ୟା ୬ଟା ପର୍ଯ୍ୟନ୍ତ କାମ କରିବେ।
ସୂଚନା ଅନୁସାରେ, ରାଜଧାନୀ ଭୁବନେଶ୍ୱର କରୋନା ହଟସ୍ପଟ ଭାବେ ଗଣ୍ୟ ହେଉଥିବାରୁ ଏହାର ସଂକ୍ରମଣ ରୋକିବା ଲାଗି ଆସନ୍ତା ୭ ଦିନରେ ୫ ହଜାର ନମୁନାର କରୋନା ଟେଷ୍ଟ ପାଇଁ ସରକାର ଯୋଜନା କରିଥିବା ମୁଖ୍ୟ ଶାସନ ସଚିବ ଅସିତ ତ୍ରିପାଠୀ ଶୁକ୍ରବାର କହିଥିଲେ । ଏହାପରେ ଆଜି ବିଏମ୍ସି ଟିମ୍ ଗଠନ କରିଛି ।
